KPMG se Gupta-fout kan tot strenger beleid leiSA Reserwebank (Foto: ANA) Die Suid-Afrikaanse Reserwebank (SARB) het Dinsdag gesê onlangse ontwikkelinge by die ouditeursfirma KPMG SA kan tot beleidsveranderinge lei om bestuur en deursigtigheid binne die ouditeurs- en rekenkundige bedryf te verbeter. KPMG Suid-Afrika het versuim om geld aan te meld wat na bewering deur ondernemings van die omstrede Gupta-familie gewas is. KPMG Internasionaal het verlede week erken die werk wat die maatskappy vir die Gupta-familie gedoen het, het nie aan KPMG se standaarde voldoen nie. Die ouditeursfirma het ook aangekondig dat hy van voornemens is om sy verslag terug te trek oor die sogenaamde “rogue”-eenheid binne die Suid-Afrikaanse Inkomstediens. Minstens sewe senior personeellede het intussen die maatskappy verlaat. Francois Groepe, adjunkpresident van die SARB, het gesê die Reserwebank het die buitengewone besluit geneem om publiek kommentaar te lewer oor die ontwikkelinge rondom KPMG, aangesien hulle die ouditeurs is vir drie van die vier grootste banke, asook ander banke en versekeringsmaatskappye. As ŉ reguleerder lewer die SARB nie gewoonlik kommentaar oor individuele maatskappye nie. “Ons belang spruit uit ŉ openbare beleidsperspektief kragtens ons finansiële stabiliteitsmandaat. Ons neem met kommer kennis van die bejammerenswaardige ouditeurspraktyke en ernstige oordeelsfoute wat by KPMG plaasgevind het en tot beduidende skade gely het vir sekere individue, organisasies en die land in sy geheel,” het Groepe bygevoeg. Hy het gesê toekomstige beleidsbesluite kan insluit dat die omvang van nie-ouditeurswerk wat ouditeursfirmas vir kliënte verskaf, beperk kan word. ŉ Vereiste vir groter deursigtigheid en openbaarmaking deur die rekenkundige- en ouditeursbedryf, kan ook ingesluit word, asook die aanstelling van ŉ onafhanklike raad van direkteure en die verstewiging van die risikobestuurfunksie binne ouditeursfirmas en die publikasie van ŉ geïntegreerde verslag deur groot en mediumgrootte ouditeursfirmas.